חוק הגבלת הפרסומת והשיווק של מוצרי טבק (תיקון מס' 7), התשע"ט-2019
הצעת חוק פרטית, הכנסת ה-20
פורסם: ספר החוקים, חוברת 2776, עמ' 166, 2019-01-08T00:00:00+02:00
החוק האמור כולל תיקון מקיף לחוק הגבלת הפרסומת והשיווק של מוצרי טבק, התשמ"ג–1983, במטרה לצמצם את חשיפת הציבור, ובפרט בני נוער וצעירים, למוצרי טבק. להלן הנושאים העיקריים שנכללים בתיקון:
1. הרחבת תחולת החוק למוצרי עישון נוספים שאינם טבק ומוצריו: עד לחקיקת התיקון, החוק חל רק על טבק ומוצריו. התיקון מרחיב את תחולת החוק, כך שיחול גם על חומרים ממקור צמחי המיועדים לעישון, לרבות אידוי, וכן על סיגריה אלקטרונית. משמעות הרחבת תחולת החוק כאמור היא החלת ההגבלות והאיסורים, החלים היום על מוצרי טבק, על כלל מוצרי העישון, ובכלל זה החובה להדפיס אזהרה על חפיסות ואריזות המוצרים, ואיסור מכירה והשכרה לקטינים. יצוין כי התיקון ביטל את ההחרגה של חנויות פטורות ממכס (דיוטי פרי) מתחולת החוק, כך שכל האיסורים וההגבלות על שיווק ופרסום של מוצרי עישון לפי החוק יחולו גם על חנויות כאמור.
2. קביעת איסור גורף על פרסומת למוצרי עישון, למעט רשימת חריגים מצומצמת: התיקון משנה את ברירת המחדל הקיימת היום שלפיה מותר לעשות פרסומת למוצר טבק, אלא אם כן מדובר באמצעי תקשורת מסוימים המנויים בחוק. לפי התיקון, פרסומת למוצר עישון תהיה אסורה, לרבות פרסומת סמויה, פרסומת אגב, פרסומת עקיפה ומתן חסות, ואולם התיקון קובע רשימת חריגים מצומצמת של פרסומות מותרות. בין הפרסומות המותרות – פרסומת בעיתונות המודפסת, שתותר בכפוף להגבלות, ובהן החובה לפרסם מודעה בדבר נזקי העישון השווה בשטחה לשטח הפרסומת, והגבלה לפרסומת אחת בלבד בכל מהדורת עיתון; פרסומת בחנויות ייעודיות למוצרי עישון ולמשקאות אלכוהוליים; ופרסומת המשולבת ביצירת אמנות או בדיווח חדשותי. 
3. איסור הצגה למכירה של מוצרי עישון: התיקון קובע איסור מוחלט על הצגה למכירה של מוצרי עישון, למעט אם אלה מוצעים למכירה בחנויות ייעודיות למוצרי עישון או למוצרי עישון ומשקאות אלכוהוליים, או בחלק נפרד בחנות שאינו גלוי לעין. לעניין הצגה למכירה באינטרנט, התיקון קובע כי ניתן יהיה להציג רק פרטים בסיסיים לגבי מוצר העישון המוצע למכירה.
4. החמרה והרחבה של ההגבלות והאיסורים החלים על שיווק מוצרי עישון, ובכלל זה – הגדלת שטחי האזהרה שחובה לכלול בפרסומות מותרות ועל גבי אריזות מוצרי העישון: לגבי מוצרי טבק ¬– שטח האזהרה יהיה לפחות 65% מהשטח הרחב של שני צדי החפיסה או האריזה, ולגבי מוצרי עישון שאינם מוצרי טבק – לפחות 30%; איסור על שימוש בדמויות של בני אדם, בעלי חיים או צמחים, בפרסומת מותרת ובאריזות של מוצרי עישון; הגבלות על שמות וצורות של מוצרים הדומים למוצרי עישון, ובכלל זה איסור על ייצור ושיווק של צעצוע או ממתק בצורה של סיגריה; קביעת תנאים לייצור ולשיווק של סיגריות אלקטרוניות, כך שריכוז הניקוטין בהן לא יעלה על 20 מיליגרם למיליליטר; חובה לייצר ולשווק מוצרי עישון בחפיסות ובאריזות אחידות בצבע לא אטרקטיבי, הכוללות, בנוסף לאזהרה כאמור, רק פרטים בסיסיים כמפורט בתיקון, בתחתית החפיסה או האריזה; איסור על הפצה, חלוקה או השאלה של מוצרי עישון במסגרת מסחרית, לרבות באירועי שיווק וקידום מכירות של מוצרים שאינם מוצרי עישון; הסמכת שר הבריאות להתקין תקנות, באישור ועדת הכלכלה של הכנסת, שבהן ייקבעו חובות סימון נוספות של מוצרי עישון; וכן קביעת חובה על יצרני ויבואני מוצרי העישון לצרף למוצר עלון בנושא נזקי העישון ודרכי סיוע לגמילה מעישון. 
5. הטלת חובה על יצרנים ויבואנים של מוצרי עישון לדווח למשרד הבריאות אודות רכיבי מוצרי העישון והסכנות הכרוכות בהם. דיווח כאמור יתייחס לכל מוצר עישון שיוצר או יובא בשנה הקודמת למועד הדיווח.
התיקון ייכנס לתוקף בתום חודשיים מיום פרסומו ברשומות, אך לגבי חלק מהנושאים נקבעו מועדי תחילה מאוחרים יותר, כדי לאפשר היערכות נאותה ליישום הוראותיו: 
א. הרחבת תחולת החוק לגבי חנויות פטורות ממכס, האיסור על שימוש בדמויות של בני אדם, בעלי חיים או צמחים בפרסומת מותרת ובאריזות של מוצרי עישון, והאיסור על ייצור ושיווק של צעצוע או ממתק בצורה של סיגריה – ייכנסו לתוקף בתום שישה חודשים מיום הפרסום ברשומות. 
ב. איסור הצגה למכירה של מוצרי עישון, ההוראות החדשות לעניין אזהרות על גבי חפיסות ואריזות  של מוצרי עישון ולעניין חפיסות ואריזות אחידות של מוצרי עישון –  ייכנסו לתוקף בתום שנה מיום הפרסום.  
ג. יצרנים ויבואנים של מוצרי עישון חייבים בדיווח ראשון למשרד הבריאות לעניין רכיבי מוצרי העישון והסכנות הכרוכות בהם עד ל-1 ביוני 2020.